b'\n_START_ARTICLE_\nBorgward Hansa 1500\n_START_SECTION_\nK\xc4\x97bulas\n_START_PARAGRAPH_\nAutomobilis prad\xc4\x97tas gaminti 2 ir 4 dur\xc5\xb3 sedano k\xc4\x97bulu. Visi\xc5\xa1kai plieninis k\xc4\x97bulas buvo tvirtinamas ant laikan\xc4\x8diojo r\xc4\x97mo, pana\xc5\xa1aus \xc4\xaf 1949-\xc5\xb3j\xc5\xb3 Ford. Sparnai visi\xc5\xa1kai susiliejo su k\xc4\x97bulu, o priekin\xc4\x97 s\xc4\x97dyn\xc4\x97 buvo per vis\xc4\x85 salono plot\xc4\xaf. Tuo metu kai Opel ir Mercedes-Benz vis dar gamino prie\xc5\xa1karin\xc4\x97s konstrukcijos automobilius, Hansa 1500 tur\xc4\x97jo dvi eiles s\xc4\x97dyni\xc5\xb3, kuriose tilpo 6 keleiviai. Baga\xc5\xbein\xc4\x97 tur\xc4\x97jo atskir\xc4\x85 dangt\xc4\xaf, o variklio gaubtas gal\xc4\x97jo atsiradaryti tiek \xc4\xaf kair\xc4\x99, tiek \xc4\xaf de\xc5\xa1in\xc4\x99, priklausomai nuo poreikio. Gale buvo naudojami amerikieti\xc5\xa1ko stiliaus vientisi \xc5\xbeibintai._NEWLINE_Trij\xc5\xb3 stipin\xc5\xb3 vairas primin\xc4\x97 ankstesni\xc5\xb3 Porsche modeli\xc5\xb3 vair\xc4\x85, kuris suteik\xc4\x97 did\xc5\xbeiausi\xc4\x85 prietais\xc5\xb3 skydelio matomum\xc4\x85. Taip pat \xc5\xa1alia vairo buvo sumontuota pavar\xc5\xb3 perjungimo svirtis._NEWLINE_Kartu su \xe2\x80\x9esportiniu\xe2\x80\x9c kabrioletu buvo gaminami 2 dur\xc5\xb3 universalai ir 4 dur\xc5\xb3 penkiavie\xc4\x8diai kabrioletai. Kabrioletus, iki 1952\xc2\xa0m. gegu\xc5\xbe\xc4\x97s, gamino kompanija \xe2\x80\x9eHebm\xc3\xbcller\xe2\x80\x9c, esanti Viulfrate.\n_START_SECTION_\nVarikliai, transmisija ir va\xc5\xbeiuokl\xc4\x97\n_START_PARAGRAPH_\nPrad\xc5\xbeioje Hansa 1500 buvo naudojami 4 cilindr\xc5\xb3 varikliai, kuri\xc5\xb3 darbinis t\xc5\xabris buvo 1498\xc2\xa0cm\xc2\xb3, o galia siek\xc4\x97 48 AG (35 kW). 1952\xc2\xa0m. variklio galia padidinta iki 52 AG (38 kW). \xe2\x80\x9eSportiniai\xe2\x80\x9c kabrioletai buvo apr\xc5\xabpinti kurkas galingesne \xc5\xa1io variklio versija, siekian\xc4\x8dia 66 AG (49 kW). Variklio \xc4\xafsiurbimo kolektorius montuojamas vir\xc5\xa1uje, \xc5\xa1alia karbiuratoriaus. Bilas Blyden\xc5\xa1tainas (Bill Blydenstein) gana s\xc4\x97kmingai naudojo \xc5\xa1iuos variklius automobili\xc5\xb3 lenktyn\xc4\x97ms._NEWLINE_Pavar\xc5\xb3 d\xc4\x97\xc5\xbe\xc4\x97\xc2\xa0\xe2\x80\x93 mechanin\xc4\x97, trij\xc5\xb3 pavar\xc5\xb3._NEWLINE_Va\xc5\xbeiuokl\xc4\x97\xc2\xa0\xe2\x80\x93 nepriklausoma. Galiniai ratai tvirtinosi prie besisupan\xc4\x8dios a\xc5\xa1ies, kuri\xc4\x85 prilaik\xc4\x97 spyruokl\xc4\x97s su hidrauliniais amortizatoriais. Visi keturi ratai buvo prijungti prie hidraulin\xc4\x97s stab\xc5\xbei\xc5\xb3 sistemos, o stov\xc4\x97jimo stabdis blokavo galinius ratus.\n_START_SECTION_\nGalios didinimas\n_START_PARAGRAPH_\n1952\xc2\xa0m. buvo pristatyta Borgward Hansa 1800 modifikacija su 4 cilindr\xc5\xb3 varikliu, kurio darbinis t\xc5\xabris 1758\xc2\xa0cm\xc2\xb3, o galia 60 AG (44kW) ir 4 pavar\xc5\xb3 d\xc4\x97\xc5\xbee su sinchronizuotomis auk\xc5\xa1\xc4\x8diausiomis pavaromis. Priekiniai pos\xc5\xabki\xc5\xb3 \xc5\xbeibintai buvo perkelti ant vir\xc5\xa1utin\xc4\x97s priekini\xc5\xb3 sparn\xc5\xb3 dalies._NEWLINE_Kaip ir anks\xc4\x8diau, 2 ir 4 dur\xc5\xb3 sedanai buvo papildyti universalais ir kabrioletais._NEWLINE_Kitais metais papildyta Hansa 1800 versija su dyzeliniu varikliu, kurio darbinis t\xc5\xabris toks pats kaip ir benzinini\xc5\xb3 varikli\xc5\xb3, bet galia 42 AG (31 kW)._NEWLINE_1954\xc2\xa0m. dyzelinis Hansa 1800 sedanas buvo testuojamas \xc5\xbeurnalo \xe2\x80\x9eThe Motor\xe2\x80\x9c. Pagal test\xc5\xb3 rezultatus did\xc5\xbeiausias greitis siek\xc4\x97 109 km/h, o 80 km/h greit\xc4\xaf pasiek\xc4\x97 per 27,9 s. Kuro s\xc4\x85naudos siek\xc4\x97 6,19 l/100\xc2\xa0km. Automobilis Jungtin\xc4\x97je Karalyst\xc4\x97je kainavo 1 493 svarus.'